འགྲོ་བ་མིའི་རིགས་བྱུང་ནས་སོ་སོའི་འཚོ་བའི་གོམས་གཤིས་ཁྲོད་དུ་ལས་གང་ཞིག་གསལ་བར་བྱེད་པའི་སྒྲ་དེ་ལ་མིང་ངམ་བརྡ་ཐུན་མོང་མ་ཡིན་པ་ཞིག་ཆགས་ཡོད་ལ།རྒྱ་བོད་མི་རིགས་གཉིས་ལ་མཚོན་ན་ཡང་དེ་བཞིན་ཡིན།དེ་དག་གི་ཁྱད་པར་ཡང་གོང་ནས་ཅུང་ཙམ་གླེང་ཡོད།ཁྱད་པར་དེ་ཤེས་པའི་རྨང་གཞིའི་སྟེང་རྒྱ་བོད་ཡིག་སྒྱུར་ལས་བྱ་ཚིག་གི་སྒྱུར་སྟངས་ཡང་དག་པ་ཞིག་ཤེས་དགོས།སྤྱིར་རྒྱ་བོད་ཡིག་སྒྱུར་གྱི་ཁྲོད་མིང་གི་སྒྱུར་སྟངས་ལ་གཙོ་བོ་དོན་སྒྱུར་དང་ཐད་སྒྱུར།སྒྲ་སྒྱུར་ཞེས་རྩ་བའི་སྒྱུར་ཐབས་གསུམ་ཡོད་ལ།ཡིག་སྒྱུར་གྱི་ལག་ལེན་དང་ཡིག་སྒྱུར་བྱས་ཟིན་པའི་བསྒྱུར་རྩོམ་སོགས་ལ་རོལ་མྱོང་བྱེད་པའི་སྐབས་དེར་རྒྱ་ཡིག་གི་བྱ་བའི་མིང་ནི་གཙོ་བོ་དོན་སྒྱུར་བྱེད་དགོས་ཏེ།ཚིག་གཅིག་གི་ཁྲོད་དུ་བྱ་བ་ཅི་ཞིག་བྱེད་པའི་མིང་དེ་ནི་ངེས་པར་དུ་ཇི་བཞིན་དུ་དོན་སྒྱུར་དང་སྐབས་བསྟུན་སྒྱུར་བ་སོགས་ཀྱི་བྱེད་ཐབས་སྤྱོད་པ་ལས་སྒྲ་སྒྱུར་གྱི་ཐབས་སྤྱོད་མི་ཆོག་པ་ནི་ཐེ་ཚོམ་སྤུ་ཙམ་ཡང་མི་དགོས།གཤམ་ནས་རྒྱ་ཡིག་གི་བྱ་ཚིག་བོད་ཡིག་ཏུ་སྒྱུར་སྟངས་ཅུང་ཟད་གླེང་བར་བྱ་བ་ལ།